Europarlament valitakse otsestel valimistel iga viie aasta tagant (senini 1979, 1984 ja 1989) samaaegselt kõigis Euroopa Ühenduse liikmesriikides. Parlament koosneb hetkel 518st liikmest; kohtade arv jaguneb EÜ riikide vahel rahvaarvu  järgi. Europarlamendi liikmete arvu on otsustatud suurendada 567ni 1994. aasta suvel toimuvate valimiste järel. Selle käigus suureneb 2% võrra Saksamaa saadikute osa parlamendis, kuna Lääne- ja Ida-Saksa ühinemine leidis aset aasta pärast eelmisi Europarlamendi valimisi. Veidi suureneb ka Hollandi osatähtsus (vt. TABEL 2). Viimastel, 1989. aasta Europarlamendi valimistel osales 56% valijatest ning aktiivsus oli seega tunduvalt väiksem kui kohalikel valimistel. Suurem edu saatis sedakorda vasakpoolseid,  kõige rohkem said lüüa demokraadid.